Document ID: /roh_data/filtered/fineweb-2-filterrobots_roh.jsonl.gz/11376

Suenter in'emprima mesadad dal gieu cun pliras schanzas per il Camerun ha Breel Embolo tutgà il gol suenter in bel assist da Xherdan Shaqiri. Il gieu è dentant restà plain tensiun fin la fin. Il Svizzers n'èn betg stads buns da trair a niz lur grondas schanzas. Ina defensiva solida en la segunda mesadad ha dentant garantì la victoria.
Questa saira gioga la Brasilia cunter la Serbia en la Gruppa da la Svizra. La Naziunala gioga lura glindesdi cunter ils favorits da las Brasilia.
Gieu spezial per Breel Embolo
Per Breel Embolo èsi in duel cun sia segunda patria. L’attatgader svizzer è naschì a Yaoundé, la chapitala dal Camerun. Gia baud è el dentant vegnì cun sia mamma e ses frar a Basilea en Svizra perquai che la famiglia na veseva nagina perspectiva en il Camerun. Avant otg onns ha Embolo survegnì il pass svizzer e lura è el er sa decidì da giugar per la naziunala svizra. Ses bab e la gronda part da sia famiglia viva dentant en il Camerun.
Breel Embolo – in giugader da tschep
Sin Breel Embolo spetga encunter il Camerun ses 60avel gieu per la naziunala svizra ed uschia in pitschen giubileum. L’attatgader da 25 onns è il mument en sia meglra furma da la carriera. Gia il davos tar Borussia Mönchengladbach e dapi quella stagiun tar ses nov club, l’AS Monaco, sajetta Embolo gols en seria. Ses gols èn uss er dumandads a Qatar per che l’equipa da Murat Yakin haja success durant quest campiunadi mundial.